vasemaleri
Vasemaleri, udsmykning af keramiske genstande med ornamenter og billedfremstillinger. Betegnelsen anvendes især om maleri på oldtidens græske keramik, fra det kykladiske, minoiske og mykenske maleri over den geometriske stil (ca. 900-700 f.Kr.) og orientaliserende stil (ca. 700-625 f.Kr.) til sortfigursstilen (med sorte figurer på lerets røde eller gule grund), der opstod omkring 700 f.Kr. i Korinth og udvikledes i den arkaiske periode.

Sortfigursstilen blev fra ca. 530 f.Kr. gradvis afløst af rødfigursstilen, hvor figurerne er udsparet i den sortmalede overflade.
I 400-tallet f.Kr. udvikledes tillige et maleri i flere farver på hvid grund, der især pryder attiske lekyther (olieflasker) og keramik fra Syditalien. Se Grækenland i oldtiden.